## Agricultura intensifica el control del mosquit tigre mitjançant la tècnica de l’insecte estèril una ferramenta biològica sostenible i eficaç per a reduir la seua població

*** Des de la seua implantació, la tècnica ha aconseguit reduir fins a un 80 % la població de mosquit tigre en zones de València i Castelló, i en 2025 s’aplicarà per primera vegada a Alacant
* El mètode de la tècnica de l’insecte estèril (TIE) es basa en l’alliberament de mascles estèrils de mosquit tigre, la qual cosa impedix el cicle reproductiu de l’espècie sense que represente cap risc per a la salut pública ni per al medi ambient**

La Conselleria d’Agricultura, Aigua, Ramaderia i Pesca ha posat en marxa una nova campanya de comunicació que, amb l’eslògan ‘Adeu al mosquit tigre’, té per objecte informar la ciutadania sobre l’eficaç control biològic d’esta plaga a través de la tècnica de l’insecte estèril (TIE).

La nova campanya de comunicació donarà a conéixer a la ciutadania el mètode eficaç que la Conselleria d’Agricultura ve aplicant des de 2017 per a reduir la població del mosquit tigre en la Comunitat Valenciana.

El mosquit tigre, conegut per les seues molestes picades, és una espècie exòtica i invasora que, a més, suposa un risc per a la salut pública, ja que és capaç de transmetre fins a 22 malalties entre elles el dengue i Zika. Per això la necessitat d’aplicar mètodes per a combatre’l.

Este mètode de control biològic (TIE) consistix en l’alliberament massiu de mascles estèrils de mosquit tigre. Els mascles, que no piquen, són prèviament esterilitzats mitjançant irradiació amb rajos gamma, per a després ser alliberats en les àrees afectades. Com que no són capaços de reproduir-se, els mascles estèrils impedixen la proliferació de l’espècie, la qual cosa implica una reducció progressiva de la població de mosquits.

La Conselleria d’Agricultura treballa juntament amb el Grupo Tragsa, per a criar, esterilitzar i fer la solta dels mascles, perquè estos no piquen, és la femella del mosquit tigre la que pica, la que provoca molèsties i és capaç de transmetre malalties. Per esta raó, l’alliberament de milers de mosquits tigre mascle cada setmana, no suposa risc per a la salut humana.

Des de la posada en marxa d’esta tècnica de reproducció estèril per part de la Conselleria d’Agricultura s’ha aconseguit reduir fins al 80 % de la població d’este mosquit en determinades àrees de les províncies de València i Castelló i este any 2025 s’introduirà per primera vegada a la província d’Alacant.

Des de 2017, esta tècnica s’ha aplicat amb èxit en diversos municipis, a on s’han aconseguit importants reduccions en la població del mosquit tigre. En la Ribera Baixa (Polinyà de Xúquer i Albalat de la Ribera), s’ha aconseguit fins a un 80 % de disminució, i en la Plana de Castelló (la Vilavella i Betxí), fins a un 60 %. Més recentment, s’ha estés a parcs i jardins urbans de Castelló de la Plana, Paterna, Sagunt, Torrent i València.

La campanya ‘Adeu al mosquit tigre’ es desenrotllarà amb materials informatius com tríptics, cartells i opis en punts estratègics. A més, la pàgina web oficial de la campanya [www.adiosalmosquitotigre.com](https://adiosalmosquitotigre.com/val/home-valencia) proporcionarà informació detallada sobre el programa, les accions locals i les mesures preventives que els ciutadans poden adoptar per a contribuir a la reducció de la població de mosquit tigre.

La Conselleria d’Agricultura continuarà apostant per solucions científiques innovadores i sostenibles per a protegir la salut pública i millorar la qualitat de vida de la ciutadania, sempre amb el màxim respecte al medi ambient.

Fecha: 19/04/2025